Hattemageren i Tarm, Gåsemandens Gaard og Ferskvandsmuseet - alle på listen over Danmarks mindst besøgte museer. Se, om du kender resten her.

Sidste år havde alle landets museer 15 millioner besøgende. Det viser nye tal fra Danmarks Statistik.

Men ikke alle museer har været så heldige at trække et stort publikum.

TV 2 har - på baggrund af tallene fra Danmarks Statistik - lavet en liste over de 10 mindst besøgte museer i landet.

Kender du dem? Nummer et er det mindst besøgte.

En af årsagerne til, at de 10 museer har så få besøgende, er, at de ikke har normale åbningstider samt at de kun åbner efter aftale.

Hos Skjern Reberbane, der er Danmarks absolut mindst besøgte museum, holder de kun stedet åbent efter aftale.

Det skyldes ifølge museumsdirektøren beskedne ressourcer.

- Vi vil rigtig gerne udvikle stedet, men vi har ikke haft ressourcer til at få stedet i spil. Vi har således valgt i en periode kun at holde stedet åbent efter aftale, siger Kim Clausen, museumsdirektør ved Ringkøbing-Skjern Museum, der består af 15 besøgssteder rundt om Ringkøbing Fjord.

Direktøren forklarer, at der bliver arbejdet på at etablere et frivilligt rebslagerlaug, som kan holde stedet åbent og være med til at præsentere en arbejdende reberbane.